**1 EIERFORHOLD**

Kongsberg Montessori barnehage er en privateid barnehage for barn i alder 0 - 6 år. Sammenslutningen er et samvirkeforetak med foretaksnavnet Kongsberg Montessori barnehage SA.

Foretaket har forretningskontor i Kongsberg kommune.

**2 FORMÅL**

Barnehagen drives med et ideelt formål (ikke økonomisk).

Barnehagen skal drives i samsvar med de til enhver tid gjeldende lover, forskrifter og kommunale vilkår for barnehagevirksomhet, barnehagens egne vedtekter, fastsatt budsjett og årsplan for barnehagens pedagogiske virksomhet.

Barnehagens pedagogiske virksomhet skal drives etter Montessorimetoder og prinsipper.

Barnehagen skal gi barna mulighet for samvær, lek og læring under tilsyn og omsorg av voksne, samt gi gode utviklings- og aktivitetsmuligheter i nært samarbeid med barnas hjem.

**3 STYRINGSORGANER**

**3.1 Årsmøtet**

Årsmøtet ved Kongsberg Montessori Barnehage SA er Kongsberg Montessori barnehages øverste

myndighet. Ordinært årsmøte skal holdes innen utgangen av mars måned, og blir innkalt med

minst 1 måneds varsel til medlemmer av samvirket. Ved innkallingen skal det legges ved saksliste.

* Årsmøte skal behandle og fastsette bl.a:
* Årsmelding og regnskap
* Budsjett
* Foreldrebetaling dersom foreldrebetalingen settes under gjeldende makspris
* Vedtekter
* Driftsendringer
* Valg av representanter til eierstyret
* Ta stilling til andre saker som er nevnt i innkallingen

**3.2 Daglig leder (Styrer)**

Daglig leder er arbeidsgivers representant og barnehagens administrative og pedagogiske leder. Instruks for daglig leder og øvrig personale fastsettes av eierstyret.

**3.3 Eierstyrets sammensetning og oppgaver**

Eierstyret består av en styreleder og minst 2 og høyst 4 andre medlemmer i tillegg til 2 varamedlemmer. Daglig leder er fast sekretær for styret.

Funksjonstiden for styreleder og de andre medlemmene er to år. Varamedlemmer velges for ett år. Styreleder, styremedlemmer og varamedlemmer kan gjenvelges.

Styret skal velges av årsmøtet. Eierstyret konstitueres på første styremøte etter årsmøtet.

Eierstyret representerer eier og er dermed ansvarlig for Kongsberg Montessori barnehage SA. Videre fungerer eierstyret som barnehagens øverste organ gjennom årsmøtet.

Eierstyret skal drive Kongsberg Montessori barnehage SA på beste måte, i samsvar med foreningens vedtekter og årsmøtets vedtak. Eierstyret velger forretningsfører. Eierstyrets styreleder kaller inn til møte.

Eierstyret kan gjøre vedtektsendringer for å følge lover og regler for drift av barnehagen.

Eierstyret velger en representant til samarbeidsutvalget.

Årsberetning, regnskap og budsjettforslag skal utarbeides av eierstyret innen 15. januar, forelegges Samarbeidsutvalget før endelig godkjenning på årsmøtet.

**3.4 Samarbeidsutvalg**

Barnehagen skal ha et samarbeidsutvalg (jfr. lov om barnehager § 4 med forskrifter).

Samarbeidsutvalg skal være et rådgivende, kontaktskapende og samordnende organ.

Samarbeidsutvalget består av 5 medlemmer hvorav:

2 medlemmer velges av foreldreråd

2 av de ansatte (de ansatte skal være representert ved 2 valgte representanter og en av disse skal

være de ansattes verneombud).

1 representant fra eierstyret

Daglig leder er samarbeidsutvalgets sekretær og har møteplikt, tale- og forslagsrett i utvalget.

Daglig leder har ikke stemmerett med mindre vedkommende er valgt medlem.

Representantene for foreldre og de ansatte velges for minst ett år av gangen.

Samarbeidsutvalgsmøter holdes i henhold til fastsatt plan med fire møter hvert år, og for øvrig når samarbeidsutvalgets formann finner det nødvendig. For at det skal kunne fattes vedtak må minst to medlemmer av samarbeidsutvalget møte.

Det skal skrives protokoll som underskrives av møtedeltakerne.

Samarbeidsutvalget skal:

Bli forelagt og ha rett til å uttale seg i saker som er av viktighet for barnehagens innhold, virksomhet og forholdet til foreldrene, bl.a. budsjett, driftsendringer, utnyttelse av ute- og innearealer m.m.

Fastsette årsplan for barnehagen og gi uttalelser til forslag om endringer i vedtektene og retningslinjene for barnehagen (herunder betalings- og oppsigelsesfrister).

Påpeke overfor eier, og melde fra til kommunen eller fylkesmannen som tilsynsmyndighet, dersom barnehagen ikke drives innenfor de rammene som settes av gjeldende lover, forskrifter, barnehagens vedtekter og barnehagens budsjett.

**3.5 Foreldreråd**

Foreldrerådet opprettes etter lov om barnehager § 4 med forskrifter. Det består av foreldre til alle barn i barnehagen. Foreldrerådet skal:

* Fremme foreldrenes felles interesser
* Bidra til et godt samarbeid mellom hjem og barnehage
* Være med å sikre, samt fremme samarbeidet mellom hjem og barnehage
* Forelegge saker av viktighet for foreldrenes forhold til barnehagen
* Foreldrerådet har rett til å uttale seg før slike avgjørelser blir tatt. Ved avstemning i foreldrerådet gis det en stemme for hvert barn.

**4 OPPTAK AV BARN**

Opptaksprosessen skal følger retningslinjer for samordnet opptak i Kongsberg kommune.

Barnehagen er åpen for alle søkere.

Opptak foretas av eierstyret (evt. etter innstilling fra barnehagens styrer) etter følgende prioritering:

1. Barn med nedsatt funksjonsevne.

2. Barn av medlemmer i Kongsberg Montessori barnehage SA.

3. Barn av ansatte i barnehagen.

4. Barn som for øvrig står på venteliste.

Hvis det er flere søkere en det er plasser, skal barn som fattes av kriteria 4 prioriteres ut ifra gruppe-sammensetning, for eksempel alder.

Klage over opptaket kan påklages skriftlig til kommunen, ref. forskrift om saksbehandlingsregler ved opptak i barnehage, fastsatt med hjemmel i §12-2.ledd

**4.1 Aksept av plass**

Ved tildeling av plass må barnas foresatte skriftlig akseptere barnehagens vedtekter. Når foreldre/foresatte har akseptert tilbud om barnehageplass blir de automatisk medlem av samvirkeforetaket.

**4.2 Plasstilbud**

Barnehagen har følgende heldagstilbud:

100% - 5 dager/uke

80% - 4 dager/uke

**4.3 Opptaksmyndighet**

Ansvar for opptak av barn er delegert til daglig leder. Barnehagen har fortløpende opptak gjennom året.

**4.4 Opptaksperiode**

Barn som tas opp i barnehagen har plass til 30.juni det året barnet er opplæringspliktig eller til plassen blir oppsagt.

**4.5 Oppsigelse av plass**

Barnehageplass skal sies opp skriftlig med 3 måneders varsel. Oppsigelsestiden blir regnet fra den 1. i påfølgende måned.

Eierstyret forbeholder seg retten til å kreve full betaling i oppsigelsesperioden hvis plassen ikke kan overtas av andre

Dersom et barn skal slutte etter 1.april må foreldrebetaling finne sted for april, mai og juni

Ved oppsigelse av plass blir man automatisk utmeldt av samvirkeforetaket.

**5 FORELDREBETALING/OPPSIGELSE**

**5.1 Foreldrebetaling**

* Foreldrebetaling følger til enhver tid departementets satser
* Betalingen skjer forskuddsvis innen den 1 i hver måned
* Betaling påløper for ubenyttet plass
* Det betales for 11 måneder
* Det betales til og med 30.juni det året barnet begynner på skolen
* Det gis søskenmoderasjon etter regler gitt av Kongsberg Kommune

**5.2 Oppsigelse**

* Ved uteblitt betaling kan barnehageplassen sies opp skriftlig med 14 dagers frist
* Oppsigelse av barnehageplass skal leveres skriftlig til barnehagen
* Det er 3 måneders gjensidig oppsigelse regnet fra den 1. i måneden etter mottatt oppsigelse.
* Det betales ordinær foreldrebetaling i oppsigelsestiden
* Dersom oppsigelser fra barn eller personalet gjør at fortsatt drift ikke er mulig, gjelder den samme oppsigelsestiden fra eier til foreldre
* Det samme er tilfelle dersom barnehagen opphører/stenges

**6 ÅPNINGSTIDER/FERIER/PLANLEGGINGSDAGER**

Barnehagens åpningstid er fra: kl. 0730 til kl. 1630

Barnehagen begynner nytt år: 1.august

Barnehageåret løper frem til: 30. juni

Barnehagen har: 5 planleggingsdager i året.

Barnehagen holdes stengt på planleggingsdager (inntil 5 planleggingsdager i året).

Barnehagen holdes stengt i fellesferien, 3 uker i juli måned.

Onsdag før skjærtorsdag, jule- og nyttårsaften holdes stengt.

**7 LEKE OG OPPHOLDSAREAL**

Arealnormen pr. barn er fastsatt til 4m2 for barn over 3 år og 5.4 m2for barn under 3 år.

**8 INTERNKONTROLL**

Barnehagens internkontrollsystem er eiers ansvar og skal ivaretas ved jevnlig kontroll av eier og i samarbeid med styrer. Barnehagens IK system er basert på Private Barnehagers Landsforenings HMS program med tillegg fra Kongsberg Kommunes kvalitetshåndbok. Barnehagens internkontrollsystem skal være tilgjengelig i barnehagen.

**9 VIKARORDNING**

Barnehagen har følgende vikarordning: Vikar tilkalles fra liste som er utarbeidet av daglig leder. Pedagogisk leder eller Daglig leder ordner med tilkalling. Foreldre som har interesse av å stå på vikarliste bes melde seg til daglig leder.

**1O DUGNAD**

Det er en forutsetning at foreldre med barn i barnehagen deltar på dugnader/arrangementer som bestemmes av eierstyret. Hver familie plikter å bidra med 12 dugnadstimer pr år fordelt slik:

4 timer vårdugnad

4 timer høstdugnad

4 timer vaktmesterdugnad.

Medlemmene av eierstyret fritas for denne dugnadsplikten. Ved uteblivelse ilegges et straffegebyr. Eierstyret avgjør til en hver tid gjeldende sats på straffegebyr.

**11 POLITIATTEST**

Alle ansatte i barnehagen skal legge frem tilfredsstillende politiattest.

**12 TAUSHETSPLIKT**

Eierstyret, samarbeidsutvalgets medlemmer og barnehagens ansatte har taushetsplikt i henhold til forvaltningsloven (jfr. lov om barnehager § 20).

**13 ANSVAR**

Eierstyret er pålagt å tegne ulykkesforsikring for barna.

Barnehagen overtar ansvaret for barnet, når den som følger barnet til barnehagen har vært i kontakt med personalet.

Foreldrene/foresatte overtar igjen ansvaret når den som henter barnet har vært i kontakt med personalet. Barnehagen har egne rutiner for hente-/bringe situasjonen.

Ved arrangementer i regi av barnehagen der foreldrene/foresatte deltar, har foreldre/ foresatte selv ansvar for sitt/sine barn.

Barnehagen er ikke erstatningspliktig for barnets medbrakte klær eller andre eiendeler.

Det skal foreligge skriftlig samtykke fra foreldre/foresatte om barnet kan fotograferes, filmes og tas med som passasjerer i bil eller offentlig transportmiddel. Det skal benyttes forskriftsmessig sikring av barnet.

De ansatte er forsikret i arbeidstiden av arbeidsgiver i henhold til lov om yrkesskadeforsikring.

**14 VEDTEKTSENDRINGER**

Endring av disse vedtekter godkjennes av årsmøtet (alt. generalforsamling) med flertall etter

uttalelse fra samarbeidsutvalg og foreldreråd. Vedtektene skal sendes kommunen til orientering.

Ved endring av vedtektene bør det tas med frist for iverksettelse.

Alle vedtak om endringer skal sendes kommunen, som skal påse at disse er i samsvar med lov om barnehager.

**14.1 Endringer**

|  |  |
| --- | --- |
| Dato | Beskrivelse av endringer |
| Oktober 2006 | Endringer i henhold til ny Lov om barnehager: Det er en del endringer pga nyordlyd og paragraf nummerering i LOV 2005-06-17 nr 64: Lov om barnehager.Endringer er innført, og dokumentet var sendt til foreldreråd til godkjenning. Endringer trer i kraft umiddelbart pga loven, men skal endelig godkjennes av årsmøtet for Kongsberg Montessori forening som skal holdes ved utgangen av mars måned. |
| Desember 2010 | Endringer i henhold til ny lov om barnehager:Endringer i henhold til ny formålsparagraf, Barnehageloven §1, ble godkjent av årsmøtet desember 2010. Lovendringen trådte i kraft august 2010. |
| November 2012 | Forslag til endring av pkt 1 i vedtektene ad eierforhold ble vedtatt. Barnehagen er nå et samvirkeforetak.Forslag til endring av pkt 3.1 i vedtektene ad innkalling til årsmøtet ble vedtatt. Forslag til endring av pkt 3.3 i vedtektene ad eierstyrets sammensetning ble vedtatt. Forslag til endring av pkt 3.4 i vedtektene ad samarbeidsutvalgets sammensetning ble vedtatt. Merknad om skolen fjernes.Forslag til endring av pkt 3.6 i vedtektene ad opptak av barn ble vedtatt. Forslag til endring av pkt 4.1 i vedtektene ad aksept av plass ble vedtatt. Forslag til endring av pkt 4.5 i vedtektene ad oppsigelse av plass ble vedtatt.Forslag til endring av pkt 5.1 i vedtektene ad foreldrebetaling vedtas. Foreldrebetaling følger departementets satser.Forslag til endring av pkt 5.2 i vedtektene ad oppsigelse av plass ble vedtatt. Forslag til endring av pkt 9 i vedtektene ad vikarordning ble vedtatt.Forslag til opprettelse av pkt 16 ad samvirkeloven ble vedtatt.  |

**15: Opphør / avvikling**

Ved opphør av Kongsberg Montessori barnehage skal barnehagens gjeld først dekkes. Dersom det blir midler til overs skal disse tilfalle andre barnehager i Kongsberg Kommune i henhold til eierstyrets beslutning.

**16: Forholdet til lov om samvirkeforetak (samvirkeloven)**

Dersom ikke annet følger av vedtektene gjelder lov om samvirkeforetak (samvirkeloven) av 29. juni 2007 nr. 81 i punkt 16.